ธปท.ศก.ไทยเติบโตทำให้เงินนอกไหลเข้า
ธปท.ชี้ส่วนต่างดอกเบี้ยไม่ใช่ปัจจัยหลักที่ทำให้เกิด เงินทุนต่างชาติทะลักเข้าไทย แต่เป็นเพราะการเติบโตที่ดีต่อเนื่องทำให้ผลตอบแทนสูงกว่าประเทศอื่น
14 ธ.ค. 2553

ธปท.ชี้ส่วนต่างดอกเบี้ยไม่ใช่ปัจจัยหลักที่ทำให้เกิด เงินทุนต่างชาติทะลักเข้าไทย แต่เป็นเพราะการเติบโตที่ดีต่อเนื่องทำให้ผลตอบแทนสูงกว่าประเทศอื่น
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า อัตราดอกเบี้ยเป็นเพียงปัจจัยเดียว แต่อาจไม่ใช่ปัจจัยที่สำคัญที่สุดในการตัดสินใจของเงินทุนไหลเข้าและไหลออก แต่เนื่องจากเศรษฐกิจไทยสามารถเติบโตได้ต่อเนื่องและโตในระดับที่ค่อนข้างดีเมื่อเทียบกับประเทศกำลังพัฒนาอื่นๆ  ทำให้ผลตอบแทนการนำเงินเข้ามาลงทุนอยู่ในระดับที่น่าสนใจกว่าประเทศอื่น เงินทุนจึงเลือกที่จะไหลเข้ามาลงทุนเพิ่มตามปัจจัยเหล่านี้มากกว่า 
เมื่อเศรษฐกิจดี ก็ส่งผลให้ค่าเงินแข็งค่าขึ้น และดอกเบี้ยทยอยปรับขึ้น ซึ่งก็เป็นภาวะปกติ ดังนั้น จึงมองว่าดอกเบี้ยไม่ใช่ปัจจัยสำคัญ เพราะถึงดอกเบี้ยจะสูง แต่ถ้าพื้นฐานเศรษฐกิจไม่ดี ไม่มีแนวโน้มที่จะเติบโตในทิศทางที่ดี เงินทุนก็ไม่เลือกไหลเข้ามาลงทุน เพราะถือว่ามีความเสี่ยง เช่นเดียวกันส่วนต่างดอกเบี้ยธนาคารกลางสหรัฐ(เฟด)ที่ 0-0.25% และดอกเบี้ยนโยบายของไทยที่ 2%  ก็ไม่ใช่เป็นปัจจัยหลักในการเคลื่อนย้ายเงินทุน ในรูปการกู้เงินดอกเบี้ยต่ำมาลงทุนในที่ให้ผลตอบแทนสูง (แคร์รีเทรด) เสมอไป 
การที่ผลตอบแทนในสหรัฐต่ำ มีผลให้คนนำเงินไปลงทุนในที่ให้ผลตอบแทนสูง เป็นเรื่องปกติ แต่ถ้าประเทศที่ไปลงทุนมีปัญหาการเงิน เงินก็มีโอกาสไหลกลับสหรัฐใหม่ เป็นความผันผวนที่ธปท.ต้องดูตลอด  เนื่องจากการเคลื่อนย้ายเงินทุนมีโอกาสผันผวนไหลกลับไปกลับมาได้เสมอ แคร์รีเทรดก็ถือเป็นรูปแบบหนึ่งของการเคลื่อนย้ายเงินทุน แต่ดอกเบี้ยไม่ใช่ปัจจัยหลักของการเคลื่อนย้ายเงินทุน